P r e d k l a d a c i a  s p r á v a

Európska rada (ER), ktorá zasadala v dňoch 16. a 17. decembra 2004 v Bruseli, sa venovala nasledovným témam: rozširovanie, terorizmus, finančný rámec 2007 – 2013, priestor slobody, bezpečnosti a spravodlivosti, vonkajšie veci a ostatné otázky. Súčasťou programu ER bolo stretnutie s Kofim Annanom, generálnym tajomníkom Organizácie Spojených národov. Delegáciu SR na stretnutí viedol predseda vlády SR Mikuláš Dzurinda. 

Summit bol hodnotený ako veľmi úspešný, svojím významom historický. Jeho najdôležitejším výsledkom je rozhodnutie o začatí prístupových rokovaní s Tureckom. Rokovaniu Európskej rady z pohľadu Slovenskej republiky dominovali 3 hlavné témy:  otvorenie prístupových rokovaní s Chorvátskom a Tureckom a diskusia k finančnej perspektíve 2007 – 2013.

Európska rada:

•	vyjadrila odhodlanie pokračovať v rozširovaní Únie s cieľom zabezpečiť prosperitu, stabilitu, bezpečnosť a jednotu Európy. Konštatovala úspešné ukončenie prístupových rokovaní s Bulharskom a Rumunskom 14. decembra 2004 a stanovila začiatok a podmienky prístupového procesu s Chorvátskom a Tureckom. 

•	potvrdila rozhodnutie bojovať proti hrozbe terorizmu a rozhodnutie posilňovať vnútornú a medzinárodnú spoluprácu v tejto oblasti. Zároveň stanovila ďalšie kroky v boji proti terorizmu. 

•	prijala niektoré zásady a usmernenia pre rokovanie o finančnej perspektíve v roku 2005. Potvrdila, že nový finančný rámec poskytne rozšírenej EÚ finančné prostriedky na účinné a spravodlivé riešenie budúcich výziev, vrátane výziev vyplývajúcich z rozdielov v úrovniach rozvoja v rozšírenej Únii.     

•	prijala stratégiu boja proti drogám na roky 2005 - 2012 a odporúčania pre politiku v oblasti integrácie prisťahovalcov. 

•	prijala závery k vývoju situácie v Iráne, Iraku, Afganistane, Sudáne, na Balkáne a Ukrajine. Zaoberala sa posilnením spolupráce EÚ s krajinami stredomorskej oblasti, transatlantickými partnermi, Ruskom, prehĺbením a rozšírením vzťahov s ázijskými a africkými partnermi, Latinskou Amerikou a Karibskou oblasťou.

•	uvítala počiatočné práce na kreovaní diplomatickej služby EÚ a identifikácii kľúčových otázok, vrátane rozsahu pôsobnosti a štruktúry budúceho útvaru pre vonkajšie činnosti. 

Závery Európskej rady sú politickým dokumentom prijatým na najvyššej výkonnej úrovni EÚ a majú pre členské krajiny, európske inštitúcie a ich predstaviteľov silný politický význam. Rovnako aj pre Slovenskú republiku, po jej plnom začlenení do EÚ od 1. mája 2004 sú tieto dokumenty záväzným a zaväzujúcim materiálom. Preto sme im v materiáli venovali zvýšenú pozornosť.